ประชาชนสรงน้ำขอพรหลวงพ่อพระใส พระคู่บ้านคู่เมืองหนองคาย
ประชาชนมาสรงน้ำขอพรหลวงพ่อพระใส พระคู่บ้านคู่เมืองหนองคาย เพี่อความเป็นสิริมงคลต่อตนเองและครอบครัวเนื่องในวันปีใหม่ไทย ที่ประดิษฐานภายในพลับพลาหลวงพ่อพระใส วัดโพธิ์ชัยพระอารามหลวง ในเขตเทศบาลเมืองหนองคาย กันเป็นจำนวนมาก ภายใต้มาตรการป้องกันการแพร่ระบาดของโควิด-19 อย่างเข้มงวด ทั้งการตรวจวัดอุณหภูมิ สวมหน้ากากอนามัยทุกคน บริการเจลล้างมือ มีการจัดช่องทางการเข้า-ออก และจัดระเบียบการเข้าสรงน้ำองค์หลวงพ่อพระใส ไม่ให้เบียดเสียดกันมากเกินไป ซึ่งประชาชนที่มาสรงน้ำขอพรหลวงพ่อพระใส และทำบุญภายในวัดโพธิ์ชัย พระอารามหลวง ส่วนใหญ่เดินทางกันมาเป็นครอบครัวและกลุ่มญาติพี่น้องวันนี้เป็นวันที่ 3 ที่เปิดโอกาสให้ประชาชน สรงน้ำหลวงพ่อพระใสอย่างใกล้ชิด หลังจากที่วันที่ 13 เมษายน 65 ที่ผ่านมาได้จัดให้มีพิธีอัญเชิญหลวงพ่อพระใสลงจากพระอุโบสถ แห่รอบเมือง แล้วนำมาประดิษฐานในศาลาพลับพลาหลวงพ่อพระใส เพื่อให้ประชาชนได้สรงน้ำ  โดย 1 ปีจะมีครั้งเดียว เปิดให้สรงน้ำหลวงพ่อพระใสอย่างใกล้ชิดไปจนถึงวันที่ 17 เมษายน 65   ก่อนจะจัดให้พิธีอัญเชิญขึ้นสู่พระอุโบสถในช่วงเช้าของวันที่ 18 เมษายน 65 ถือเป็นการปิดงานประเพณีมหาสงกรานต์อีสานหนองคาย ประจำปี 2565 อย่างสมบูรณ์ นอกจากสรงน้ำขอพรหลวงพ่อพระใสแล้ว หลายคนยังได้ทำบุญ ถวายสังฆทาน ซื้อที่ดินถวายวัด ถวายจัตุปัจจัยแก่พระสงฆ์และยังได้เช่าบูชาหลวงพ่อพระใส กลับไปเป็นที่ยึดเหนี่ยวจิตใจให้กับตนเองและญาติพี่น้องอีกด้วย